Nickelodeon

Το **Nickelodeon** (γνωστό ως **Nick**) είναι αμερικανικό συνδρομητικό τηλεοπτικό κανάλι και η ναυαρχίδα του ομότιτλου ομίλου (Nickelodeon Group), μιας υποδιαίρεσης του τμήματος της *Paramount Media Networks* της *Paramount Skydance*.

Ξεκίνησε την Πρωταπριλιά του 1979, όντας το πρώτο καλωδιακό κανάλι με παιδικό πρόγραμμα, απευθυνόμενο στις ηλικίες 2 έως 17 ετών και σε ευρύτερο οικογενειακό κοινό μέσω των προγραμμάτων του. Ωστόσο πρωτοβγήκε δοκιμαστικά την 1η Δεκεμβρίου 1977, ως μέρος του *Qube*, ενός πρώιμου πειραματικού αμφίδρομου καλωδιακού τηλεοπτικού συστήματος σε τοπική εμβέλεια εκπέμποντας από το Κολόμπους.

Την Πρωταπριλιά του 1979 πήρε τη σημερινή του ονομασία, απευθυνόμενο πανεθνικά, με το *Pinwheel* να είναι το εναρκτήριο του πρόγραμμα. Το κανάλι δε μετέδιδε διαφημίσεις μέχρι το 1984 όπου ανανέωσε την ταυτότητα και το πρόγραμμά του που αποτέλεσαν ταυτόσημα, με την επακόλουθη επιτυχία να οδηγεί στην πώληση αυτού και των αδελφών καναλιών MTV και *VH1* στη *Viacom* το 1985.

Στην πορεία το Nickelodeon επεκτείνεται ως δικαιοχρησία με την προσθήκη θεματικών καναλιών και ζωνών προγραμμάτων παγκόσμια, και στην Ελλάδα. Το Nick Jr. ξεκίνησε ως πρωινό πρόγραμμα για παιδιά προσχολικής ηλικίας στις 4 Ιανουαρίου 1988 και αποσχίστηκε ως αυτόνομο κανάλι το 2009.

Το Nicktoons βασισμένο στην ομότιτλη ναυαρχίδα για τις παραγωγές κινουμένων σχεδίων του Nickelodeon ξεκίνησε ως αυτόνομο τηλεοπτικό κανάλι το 2002. Το *Noggin*, διαδραστική εκπαιδευτική μάρκα που δημιουργήθηκε σε συνεργασία με το *Sesame Workshop* λειτουργούσε για μια δεκαετία (1999-2009) ως τηλεοπτικό κανάλι και την περίοδο 2015-2024 ως υπηρεσία streaming για κινητά.

Από τον Δεκέμβριο του 2023, το βλέπουν 70 εκατομμύρια νοικοκυριά που έχουν συνδρομητική τηλεόραση στις ΗΠΑ, μειωμένο από τα 101 εκ. το 2011. Μέχρι τον Αύγουστο του 2025, το περιεχόμενο του καναλιού αποστέλλονταν στον Καναδά για να μεταδοθεί στο παιδικό κανάλι *YTV* το οποίο έχασε τα δικαιώματα προβολής από την 1η Σεπτεμβρίου, μαζί με το αντίστοιχο αυτόνομο κανάλι που έκλεισε.

## Πρόγραμμα
Το κανάλι σε πρόγραμμα περιλαμβάνει σειρές κινουμένων σχεδίων (Μπομπ Σφουγγαράκης, The Loud House κ.ά.), ζωντανής δράσης και προμελετημένες σειρές καθώς και πρωτότυπες τηλεταινίες, ενώ την ημέρα προβάλλονται εκπομπές για παιδιά προσχολικής ηλικίας (Bubble Guppies, PAW Patrol κ.ά.)

Την περίοδο 1992-2015 μεταδιδόταν (αρχικά εβδομαδιαία και ύστερα διμηνιαία) το παιδικό ειδησεογραφικό περιοδικό *Nick News* με τη Linda Ellerbee. Τον Ιούνιο του 2020, το Nickelodeon ανακοίνωσε ότι θα αναβίωνε το Nick News σε μια σειρά ωριαίων ειδικών εκπομπών, με την πρώτη εκπομπή ονόματι *Kids, Race and Unity: A Nick News Special* να κάνει πρεμιέρα στις 29 Ιουνίου εκείνης της χρονιάς με παρουσιάστρια την Αλίσια Κιζ.

Από το 2021, το Nickelodeon μεταδίδει ζωντανά αγώνες από το NFL, σε παραγωγή της αδερφής *CBS Sports* με ενσωματωμένα κομμάτια του δικτύου όπως η πράσινη γλίτσα στο τέλος του παιχνιδιού και ο Μπομπ Σφουγγαράκης στα δοκάρια, και σε εβδομαδιαία βάση το *NFL Slimetime* με παρόμοια γραφικά. Το Nickelodeon προσέφερε την πρώτη εναλλακτική μετάδοση του Σούπερ Μπόουλ το 2024, όταν πρόβαλε μια ταυτόχρονη μετάδοση της κάλυψης του CBS με θέμα τον Μπομπ Σφουγγαράκη.

Από την 1η Ιουλίου 1985, μοιράζεται την ίδια συχνότητα με το *Nick at Nite*, μια υπηρεσία που εκπέμπει το βράδυ μετά το τέλος του προγράμματος του Nickelodeon (η ώρα μετάδοσης ποικίλλει κάθε βράδυ). Αρχικά, περιλάμβανε κλασικές κωμικές σειρές από τις δεκαετίες του 1950 και του 1960, μέχρι που στράφηκε στις επαναλήψεις δημοφιλών κωμικών σειρών από την περίοδο 1980-2000 (όπως το Μπιλ Κόσμπι).

Το 1996, ένα συνδρομητικό τηλεοπτικό κανάλι, το TV Land (πρώην Nick at Nite's TV Land, μέχρι το 1997) βασισμένο στο μπλοκ, ξεκίνησε με παρόμοια μορφή προγραμμάτων. Το Nick at Nite έχει επίσης περιστασιακά ενσωματώσει πρωτότυπες σεναριακές και διαγωνιστικές σειρές, με μερικές τα τελευταία χρόνια να παράγονται μέσω της μονάδας Nickelodeon Productions του μητρικού δικτύου του.

Από το 2021, το Nick at Nite μεταδίδει σειρές όπως Τρελή Οικογένεια, Τα Φιλαράκια, και Young Sheldon. Από το 2004 αντιμετωπίζεται ως ένα ξεχωριστό κανάλι από τη Nielsen Media Research για λόγους ακροαματικότητας.

## Kids' Choice Awards
Το Nickelodeon διοργανώνει κάθε χρόνο τα Kids' Choice Awards, τηλεοπτικά βραβεία σε μια τελετή που απευθύνεται στο παιδικό κοινό, τα οποία προκύπτουν από την ψήφο του ίδιου του κοινού. Ξεκίνησαν τον Απρίλιο του 1988, και τα βραβεία διακρίνονται σε μια πληθώρα κατηγοριών, διαφορετική κάθε χρονιά, και που κατά πλειονότητα περιλαμβάνει βραβεία για αγαπημένο ηθοποιό, τραγουδιστή, αθλητή, για αγαπημένη σειρά, ταινία, τραγούδι κι άλλα. Επίσης απονέμονται βραβεία σε ειδικές κατηγορίες όπως π.χ. αγαπημένο ζευγάρι, βραβείο πράσινης συνεισφοράς κλπ..

## Θεματικά πάρκα
Το Nickelodeon κατέχει και θεματικά πάρκα, από τα οποία τα περισσότερα έχουν κλείσει, εκτός από δύο στο Ηνωμένο Βασίλειο και στη Γερμανία.

## Το Nickelodeon στην Ελλάδα
Μερικές από τις σειρές του Nickelodeon, έχουν μεταδοθεί από τον Alpha TV, τους αδελφικούς Alpha Kids και TV Cosmopolis/Channel 9 και το δίκτυο *Polis NET*, την περίοδο 2001-2007, που έγιναν ευρύτερα γνωστές, καθώς και από τους σταθμούς Alter Channel και Star Channel.

Την περίοδο 2010-2025 το Nickelodeon λειτουργούσε στην Ελλάδα ως αυτόνομη τηλεοπτική παρουσία, αλλά σε περιφερειακή κλίμακα, μέσω ανάληψης των τοπικών καναλιών *Local TV* της Αττικής και *Βαλκάνια TV* της Θεσσαλονίκης (μετέπειτα MTV+) από τον όμιλο Ρέστη και αντικατάστασής τους στα *Nickelodeon Greece* και *Nickelodeon Plus* αντίστοιχα.

Ωστόσο, ανακοινώθηκε η διακοπή από τις συνδρομητικές πλατφόρμες των καναλιών του MTV και του Nickelodeon με απόφαση της νέας ιδιοκτήτριας εταιρείας Paramount Skydance αλλά και η αντικατάσταση των δύο ελληνικών επίγειων καναλιών του Nickelodeon σε Keedoo και Keedoo Plus αντίστοιχα από την 1η Ιανουαρίου 2026.

## Λογότυπα

## Παραπομπές


Κατηγορία:Αμερικάνικοι τηλεοπτικοί σταθμοί
Κατηγορία:Παιδικοί τηλεοπτικοί σταθμοί
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1977
Κατηγορία:Nickelodeon